Tour de France 2024

**Tour de France 2024** var den 111. utgaven av Tour de France, og ble arrangert fra 29. juni til 21. juli. Rittet startet med tre etapper i Italia, og ble avsluttet med en tempoetappe i Nice. Det var første gang rittet ble avsluttet med en tempoetappe siden 1989, og første gang i rittets historie at det det ble avsluttet utenfor Paris. Årsaken til endringene var forberedelsene til Sommer-OL i Paris.

Tadej Pogačar vant seks etapper og rittet sammenlagt. Jasper Philipsen og Biniam Girmay vant tre etapper hver, sistnevnte vant poengkonkurransen. Mark Cavendish avsluttet sin Tour de France-karriere med å sette rekord med sin 35. etappeseier.

## Deltakere

Til start stilte 176 ryttere fordelt på 22 lag. Yngstemann var Johannes Kulset (20 år og 76 dager), og eldstemann Jakob Fuglsang (39 år og 99 dager). For første gang i et sykkelritt stilte alle samtidens "seks store" ryttere til start samtidig. Disse er Jonas Vingegaard, Tadej Pogačar, Primož Roglič, Remco Evenepoel, Mathieu van der Poel og Wout van Aert.

### Lag
De 18 WorldTour-lagene var automatisk invitert. I tillegg fikk Israel-Premier Tech og Lotto Dstny automatisk invitasjon basert på fjorårets ranking, mens Team TotalEnergies  og Uno-X Mobility fikk wildcard.

### Nasjoner
De 16 rytterne representerte totalt 27 nasjoner. Syv av rytterne var fra Norge, som var én rytter mindre enn i rekordåret 2023.

### Forhåndsfavoritter

#### Sammenlagt
Flere av verdens fremste sammenlagtryttere deltok i konkurransen om den gule trøya. Utgaven var den første der de fire største sammenlagtrytterne i sin æra – Jonas Vingegaard, Tadej Pogačar, Primož Roglič og Remco Evenepoel – møttes samtidig. Vingegaard var forsvarende mester, men i forkant av rittet var det tvil om formen hans etter at han veltet og skadet seg stygt under Baskerland rundt tidligere på året. I velten brakk han flere ribbein, og punkterte lungen. Vingegaard hadde i tillegg mistet sin sterkeste hjelperytter, Sepp Kuss, som måtte stå over etter en coronainfeksjon.

Roglič og Evenepoel gikk ned i samme velt som Vingegaard, og var også ute i en periode, dog med mindre omfattende skader enn sistnevnte.

Pogačar sto derfor frem som den største forhåndsfavoritten. Det mest fremtredende usikkerhetsmomentet rundt Pogačar var at han syklet (og vant) Giro d’Italia tidligere samme år. Å vinne Giro d'Italia og Tour de France i samme år har blitt ansett som en svært krevende oppgave, da det krever at rytteren må finne toppformen i to svært tøffe og lange ritt som finner sted med kort tids mellomrom. Kun syv ryttere har klart det tidligere. I forkant av rittet uttalte Pogacar at han "aldri har følt seg så bra på sykkelen", til tross for at også han nylig gjennomgikk en coronainfeksjon. 

De øvrige vinner- og podiumskandidatene var blant andre Carlos Rodríguez, Adam Yates, João Almeida, Juan Ayuso, Enric Mas, Matteo Jorgenson og Simon Yates. Derek Gee, David Gaudu, Santiago Buitrago, Pello Bilbao, Tom Pidcock, Felix Gall og Jai Hindley var også antatt å kunne hevde seg blant topp 10 i sammendraget.

#### Poengkonkurransen
Fjorårsvinner av poengkonkurransen, Jasper Philipsen, var på forhånd antatt å være den sterkeste kandidaten til å vinne den grønne trøya. Han sterkeste konkurrenter ble antatt å være Mads Pedersen og Wout van Aert, mens Arnaud De Lie, Mark Cavendish, Dylan Groenewegen og Alexander Kristoff var ansett som outsidere. Andre kandidater inkluderte Fabio Jakobsen, Arnaud Démare, Biniam Girmay og Phil Bauhaus.

#### Klatrekonkurransen
De beste sammenlagtrytterene oppnår ofte også topplasseringer i kampen om den polkadott-mønstrede klatretrøya. Ryttere som Vingegaard og Pogačar ble derfor forventet å hevde seg også i denne konkurransen, og det samme gjaldt andre sammenlagtryttere som faller akterut i sammendraget. 

Blant de mer spesialiserte klatrerne fremsto fjorårsvinner av klatretrøya Giulio Ciccone som en favoritt, etter å ha utvist god form i Critérium du Dauphiné. Han ble antatt å få konkurranse fra blant andre Richard Carapaz, fjorårstoer i klatrekonkurransen Felix Gall og Derek Gee. Også Santiago Buitrago, Romain Bardet, Tobias Halland Johannessen, Lenny Martinez, Ben Healy, Wout Poels og Simon Geschke ble antatt å kunne hevde seg i konkurransen.

#### Ungdomskonkurransen
Ungdomskonkurransen er sammenlagtkonkurransen for ryttere født i 1999 eller tidligere. De fire foregående årene hadde Tadej Pogačar vunnet den hvite trøya, men fordi han fylte 26 i løpet av året kunne han ikke lenger vinne konkurransen. De fremste kandidatene var Carlos Rodríguez og Remco Evenepoel, men også Matteo Jorgenson og Juan Ayuso var å regne som utfordrere. De to sistnevnte var imidlertid hjelperyttere for henholdsvis Jonas Vingegaard og Tadej Pogačar, og måtte i utgangspunktet forventes å ofre egne sjanser for å hjelpe sine kapteiner, med mindre kapteinen faller ut av sammendraget. Også Tom Pidcock ble ansett som en kandidat for hvit trøye.

Øvrige kandidater innebar Oier Lazkano, Lenny Martinez, Santiago Buitrago, Oscar Onley, Ilan Van Wilder, Tobias Halland Johannessen og Javier Romo.

## Etappene

## Trøyene dag for dag

## Sammenlagtresultater

## Startliste

## Referanser


## Eksterne lenker
* 
*